CELEX: 32021D0787
Language: sk
Date: 2021-05-12 00:00:00
Title: Vykonávacie rozhodnutie Komisie (EÚ) 2021/787 z 12. mája 2021, ktorým sa Litve povoľuje odmietnuť udeliť oslobodenie od spotrebnej dane v súvislosti s určitými výrobkami na vyplachovanie úst a kozmetickými liehmi v súlade so smernicou Rady 92/83/EHS [oznámené pod číslom C(2021) 3260] (iba litovské znenie je autentické)

17.5.2021   
               
               
                  SK
               
               
                  Úradný vestník Európskej únie
               
               
                  L 173/3
               
            
         VYKONÁVACIE ROZHODNUTIE KOMISIE (EÚ) 2021/787
         z 12. mája 2021,
         ktorým sa Litve povoľuje odmietnuť udeliť oslobodenie od spotrebnej dane v súvislosti s určitými výrobkami na vyplachovanie úst a kozmetickými liehmi v súlade so smernicou Rady 92/83/EHS
         
            
               [oznámené pod číslom C(2021) 3260]
            
         
         (iba litovské znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 92/83/EHS z 19. októbra 1992 o zosúladení štruktúr spotrebných daní pre etanol a alkoholické nápoje (1), a najmä jej článok 27 ods. 5,
         keďže:
         
                     (1)
                  
                  
                     Účelom smernice 92/83/EHS je vytvoriť v oblasti zdaňovania alkoholu podmienky zabezpečujúce vytvorenie a fungovanie vnútorného trhu. V článku 27 ods. 1 smernice 92/83/EHS sa špecifikujú výrobky, na ktoré sa uvedená smernica vzťahuje a ktoré majú členské štáty oslobodiť od spotrebnej dane. V článku 27 ods. 1 písm. b) smernice 92/83/EHS sa stanovuje oslobodenie od dane pre denaturované výrobky, na ktoré sa vzťahuje uvedená smernica a ktoré sa používajú na výrobu akéhokoľvek výrobku neurčeného na ľudskú spotrebu. Systém stanovený v smernici 92/83/EHS je systémom vzájomného uznávania. Keď bol výrobok, na ktorý sa vzťahuje článok 27 ods. 1 písm. b) smernice 92/83/EHS, oslobodený od spotrebnej dane v ktoromkoľvek členskom štáte, môže sa voľne pohybovať po celej Únii bez toho, aby podliehal spotrebnej dani. Článok 27 ods. 5 smernice 92/83/EHS umožňuje členským štátom odmietnuť udeliť takéto oslobodenie od dane, ak dotknutý výrobok spôsobil daňový únik, vyhýbanie sa plateniu daní alebo ich zneužívanie.
                  
               
                     (2)
                  
                  
                     Listom z 3. júna 2016 Litva v súlade s článkom 27 ods. 5 smernice 92/83/EHS oznámila Komisii svoje odmietnutie udeliť oslobodenie od spotrebnej dane podľa ustanovenia článku 27 ods. 1 písm. b) smernice 92/83/EHS na etylalkohol denaturovaný izopropylalkoholom v množstve najviac 10 litrov na 1 hektoliter absolútneho etylalkoholu používaný v určitých výrobkoch na vyplachovanie úst a kozmetických liehoch (ďalej len „dotknuté výrobky“). Litva zastáva názor, že dotknuté výrobky spôsobujú v Litve daňové úniky, vyhýbanie sa plateniu daní a ich zneužívanie.
                  
               
                     (3)
                  
                  
                     Komisia doručila správu Litvy ostatným členským štátom 15. júna 2016 a vyzvala ich, aby predložili svoje pripomienky.
                  
               
                     (4)
                  
                  
                     Na zasadnutí Výboru pre spotrebné dane 8. novembra 2016 sa členské štáty dohodli, že projektová skupina Fiscalis pre opatrenia na dokončenie prác, pokiaľ ide o úplne a čiastočne denaturovaný etanol, musí preskúmať denaturačné zloženia pre kozmetické výrobky a výrobky osobnej hygieny a poskytnúť stanovisko k zloženiu, ktoré je pre tieto výrobky vhodné. Výbor sa k tejto otázke vráti na základe stanoviska projektovej skupiny Fiscalis. Projektová skupina Fiscalis poznamenala, že rovnaké zloženie ako v dotknutých výrobkoch sa používa v mnohých iných výrobkoch neurčených na ľudskú spotrebu. Dané iné výrobky však neviedli k daňovým únikom, vyhýbaniu sa plateniu daní alebo zneužívaniu. Zdanenie všetkých výrobkov denaturovaných s týmto zložením by preto bolo neprimerané. Komisia preto listom z 21. januára 2019 vyzvala Litvu, aby poskytla podrobný opis dotknutých výrobkov, a nie denaturačné zloženie.
                  
               
                     (5)
                  
                  
                     Litva poskytla dodatočné informácie o dotknutých výrobkoch listom z 21. augusta 2019. Komisia doručila tieto informácie ostatným členským štátom. Litva vo svojom liste vysvetlila, že dotknutými výrobkami sú výrobky na vyplachovanie úst s obchodnými značkami „Classic“ a „Crystal“ a kozmetické liehy s obchodnými značkami „Yellow“, „Citrus“, „Green“, „Citrina“, „Red“, „Avietė“, „Blue“ a „Juodieji serbentai“ s obsahom alkoholu približne 20 objemových %, resp. 60 objemových %. Dotknuté výrobky sa nepoužívajú na hygienické alebo kozmetické účely uvedené na etikete. Podľa tohto listu hospodárske subjekty uvádzajú tieto výrobky na trh pre zraniteľné skupiny litovského obyvateľstva na účely konzumácie ako omamné alkoholické nápoje bez toho, aby sa z nich odstránil toxický denaturant, ktorý poškodzuje ľudské zdravie. Dotknuté výrobky sa používajú na ľudskú spotrebu, a preto sa Litva domnieva, že by sa na ne nemalo vzťahovať oslobodenie od spotrebnej dane. Litva vo svojom liste dospela k záveru, že takto dochádza k zneužívaniu uvedenému v článku 27 smernice 92/83/EHS.
                  
               
                     (6)
                  
                  
                     Litva okrem toho odhadla, že od roku 2009 do roku 2016 predstavoval celkový objem dotknutých výrobkov predaných na litovskom trhu približne 1 500 000 litrov, čo predstavuje približne 11 500 000 EUR ušlých príjmov zo spotrebnej dane alebo 1 % celkových príjmov zo spotrebnej dane z etylalkoholu v Litve počas daného obdobia. Litva vo svojom liste dospela k záveru, že to vedie k zneužívaniu, daňovým únikom a vyhýbaniu sa plateniu daní, ako sa uvádzajú v článku 27 smernice 92/83/EHS.
                  
               
                     (7)
                  
                  
                     Na zasadnutí Výboru pre spotrebné dane 15. novembra 2019 členské štáty rokovali o zdaňovaní výrobkov a dôkazoch, ktoré poskytla Litva a ktoré preukazujú daňové úniky, vyhýbanie sa plateniu daní a zneužívanie. Členské štáty vyjadrili podporu riešeniu tohto problému v Litve. Členské štáty okrem toho vyjadrili podporu riešeniu vážneho rizika, že hospodárske subjekty by mohli ľahko zmeniť obchodnú značku dotknutých výrobkov alebo vykonať iné úpravy s cieľom obísť odmietnutie udeliť oslobodenie od dane podľa článku 27 ods. 1 písm. b) smernice 92/83/EHS.
                  
               
                     (8)
                  
                  
                     Komisia sa domnieva, že konzumácia dotknutých výrobkov ako omamných alkoholických nápojov predstavuje nevhodné používanie s vážnymi negatívnymi dôsledkami na zdravie a daňové príjmy.
                  
               
                     (9)
                  
                  
                     Hospodárske subjekty, ktoré uvádzajú dotknuté výrobky na trh, využívajú výhodnejší režim spotrebnej dane než režim uplatniteľný na alkoholické nápoje. Litva takisto preukázala značnú stratu príjmov zo spotrebnej dane z etylalkoholu používaného v dotknutých výrobkoch. Na základe dôkazov, ktoré Litva poskytla a ktoré sa vzhľadom na svoju povahu ťažko získavajú, a na základe odhadov ušlých príjmov zo spotrebnej dane sa Komisia domnieva, že dotknuté výrobky spôsobujú daňové úniky, vyhýbanie sa plateniu daní a ich zneužívanie.
                  
               
                     (10)
                  
                  
                     Vzhľadom na to, že dotknuté výrobky spôsobujú daňové úniky, vyhýbanie sa plateniu daní a ich zneužívanie, by Litva mala byť oprávnená odmietnuť udeliť oslobodenie od dane podľa článku 27 ods. 1 písm. b) smernice 92/83/EHS na uvedené výrobky.
                  
               
                     (11)
                  
                  
                     Komisia okrem toho zastáva názor, že hospodárske subjekty, ktoré vyrábajú dotknuté výrobky, by mohli ľahko obísť odmietnutie udeliť oslobodenie od dane podľa článku 27 ods. 1 písm. b) smernice 92/83/EHS úpravou nejakého prvku dotknutých výrobkov, ako je napríklad obchodná značka. S cieľom zabrániť takémuto obchádzaniu by Litva mala byť oprávnená odmietnuť udeliť takéto oslobodenie od dane aj na akékoľvek iné podobné tekuté kozmetické liehy a výrobky na vyplachovanie úst, ktoré sa konzumujú ako alkoholické nápoje.
                  
               
                     (12)
                  
                  
                     Opatrenia stanovené v tomto rozhodnutí sú v súlade so stanoviskom Výboru pre spotrebné dane,
                  
               PRIJALA TOTO ROZHODNUTIE:
         
            Článok 1
            Litve sa povoľuje odmietnuť udeliť oslobodenie od harmonizovanej spotrebnej dane na etylalkohol denaturovaný izopropylalkoholom v množstve najviac 10 litrov na 1 hektoliter absolútneho etylalkoholu a používaný na výrobu týchto tekutých kozmetických liehov a výrobkov na vyplachovanie úst alebo akýchkoľvek iných podobných tekutých kozmetických liehov a výrobkov na vyplachovanie úst neurčených na ľudskú spotrebu, ktoré sa ale konzumujú ako alkoholické nápoje:
            
                        a)
                     
                     
                        výrobky na vyplachovanie úst s obchodnými značkami „Classic“ a „Crystal“ s obsahom alkoholu prekračujúcim hodnotu objemových 20 %;
                     
                  
                        b)
                     
                     
                        kozmetické liehy s obchodnými značkami „Yellow“, „Citrus“, „Green“, „Citrina“, „Red“, „Avietė“, „Blue“ a „Juodieji serbentai“ s obsahom alkoholu prekračujúcim hodnotu 60 objemových %.
                     
                  
         
            Článok 2
            Toto rozhodnutie je určené Litovskej republike.
         
         
            V Bruseli 12. mája 2021
            
               
                  Za Komisiu
               
               Paolo GENTILONI
               
                  člen Komisie
               
            
         
         
            (1)  Ú. v. ES L 316, 31.10.1992, s. 21.